আপাদমস্তক স্বপ্নবাজ আবুল পাকির জয়নুল-আবেদিন আবদুল কালাম ছিলেন ভারতীয় প্রজাতন্ত্রের একাদশ রাষ্ট্রপতি। ভালোবাসতেন স্বপ্ন দেখতে, স্বপ্ন পূরণে এগিয়ে যেতে আর স্বপ্ন ছড়িয়ে দিতেন আগামী প্রজন্মের কাছে। কালামের পরিবার ছিল অত্যন্ত গরিব। অল্প বয়স থেকেই পরিবারের ভরণপোষণের জন্য তাকে কাজ শুরু করতে হয়। একজন বিজ্ঞানী হিসেবে কালাম তার কর্মজীবন শুরু করলেও পরে তিনি ভারতের রাষ্ট্রপতি নির্বাচিত হন। কালামের জন্ম ১৯৩১ সালের ১৫ অক্টোবর বর্তমান ভারতের তামিলনাড়ু রাজ্যের রামেশ্বরমে। তিনি পদার্থবিদ্যা বিষয়ে সেন্ট জোসেফ’স কলেজ থেকে এবং বিমান প্রযুক্তিবিদ্যা (অ্যারোনটিক্যাল ইঞ্জিনিয়ারিং) বিষয় নিয়ে মাদ্রাজ ইনস্টিটিউট অব টেকনোলজি (এমআইটি) থেকে পড়াশোনা করেন। এরপর চল্লিশ বছর তিনি প্রধানত রক্ষা অনুসন্ধান ও বিকাশ সংগঠন (ডিআরডিও) এবং ভারতীয় মহাকাশ গবেষণা সংস্থায় (ইসরো) বিজ্ঞানী ও বিজ্ঞান প্রশাসক হিসেবে কাজ করেন।